b'\n_START_ARTICLE_\nSr\xc4\x91an Budisavljevi\xc4\x87\n_START_PARAGRAPH_\nSr\xc4\x91an Budisavljevi\xc4\x87 (Slavonska Po\xc5\xbeega, 1883. \xe2\x80\x93 Zagreb, 1968.), hrvatski odvjetnik i politi\xc4\x8dar srpske nacionalnosti. Brat kirurga Julija Budisavljevi\xc4\x87a. Iz ugledne je li\xc4\x8dke obitelji Budisavljevi\xc4\x87.\n_START_SECTION_\nDjelatnost do 1918.\n_START_PARAGRAPH_\nOd 1906. zastupnik Hrvatsko-srpske koalicije u Hrvatskom saboru. Jedan od branitelja u zagreba\xc4\x8dkom Veleizdajni\xc4\x8dkom procesu 1909. (na kojem je trebao biti jedan od optu\xc5\xbeenih, ali ga je sa\xc4\x8duvao zastupni\xc4\x8dki imunitet). _NEWLINE_Kasnije istupa iz Koalicije zbog njene nagodbenja\xc4\x8dke politike. Od po\xc4\x8detka 1918. sudjeluje u akciji politi\xc4\x8dkog okupljanja (tzv. "nacionalne koncentracije") stranaka i skupina iz Hrvatske, Slovenije i Bosne i Hercegovine, koje podr\xc5\xbeavaju stvaranje jugoslavenske dr\xc5\xbeavne zajednice. Pokre\xc4\x87e glasilo Glas Slovenaca, Hrvata i Srba koji izlazi od 1. sije\xc4\x8dnja 1918._NEWLINE_U listopadu 1918. sudjeluje u osnivanju Narodnog vije\xc4\x87a Slovenaca, Hrvata i Srba i biva izabran za njegovog tajnika.\n_START_SECTION_\nPredsjednik Samostalne demokratske stranke\n_START_PARAGRAPH_\nNakon smrti Svetozara Pribi\xc4\x87evi\xc4\x87a 1936. predsjednik je Samostalne demokratske stranke (SDS) i jedan od prvaka Selja\xc4\x8dko-demokratske koalicije. Nakon potpisivanja Sporazuma Cvetkovi\xc4\x87-Ma\xc4\x8dek 1939. postaje ministar socijalne politike u vladi Kraljevine Jugoslavije.\n_START_SECTION_\nDr\xc5\xbeavni udar, Travanjski rat, emigracija\n_START_PARAGRAPH_\nNa vijest da Jugoslavija pristupa Trojnom paktu, podnio je 24. o\xc5\xbeujka 1941. ostavku u vladi. Tri dana kasnije, nakon vojnog udara generala Du\xc5\xa1ana Simovi\xc4\x87a, prihva\xc4\x87a mjesto ministra unutra\xc5\xa1njih poslova u Simovi\xc4\x87evoj vladi. Jedan od poslova koje je u tom svojstvu obavio bilo je uni\xc5\xa1tavanje kartoteke \xc4\x8dlanova Komunisti\xc4\x8dke partije, da ne padne u ruke nacistima. (Petranovi\xc4\x87 2, str. 94) _NEWLINE_Nakon napada sila osovine na _NEWLINE_Jugoslaviju (vidi \xc4\x8dlanak Travanjski rat) zajedno sa ve\xc4\x87inom ostalih \xc4\x8dlanova vlade 15. travnja zrakoplovom iz Nik\xc5\xa1i\xc4\x87a odlazi u emigraciju. Ostaje \xc4\x8dlan emigrantskih vlada sve do lipnja 1944., kada kralj nakon sna\xc5\xbenog pritiska Saveznika raspu\xc5\xa1ta vladu i za njenog predsjednika, sa mandatom da u dogovoru sa predsjednikom Nacionalnog komiteta oslobo\xc4\x91enja Jugoslavije Josipom Brozom Titom imenuje novu. Budisavljevi\xc4\x87 je na \xc5\xa0uba\xc5\xa1i\xc4\x87ev upit odgovorio da mu daje moralnu potporu, ali da ne vjeruje u uspjeh njegovog poduhvata i ne\xc4\x87e u\xc4\x87i u njegovu vladu. (\xc5\xa0epi\xc4\x87, str. 176-177 i 211)\n_START_SECTION_\nKraljevski namjesnik\n_START_PARAGRAPH_\nU sije\xc4\x8dnju 1945. u pregovorima izme\xc4\x91u predsjednika kraljevske vlade Ivana \xc5\xa0uba\xc5\xa1i\xc4\x87a i predsjednika Nacionalnog komiteta oslobo\xc4\x91enja Jugoslavije (NKOJ) Josipa Broza Tita postignut je sporazum da se imenuje tro\xc4\x8dlano Namjesni\xc4\x8dko vije\xc4\x87e (jedan Srbin, jedan Hrvat i jedan Slovenac) koje \xc4\x87e zastupati kralja Petra II. za njegove odsutnosti iz zemlje (jer je po odlukama Drugog zasjedanja AVNOJ-a kralju do daljnjeg bio zabranjen povratak u zemlju), tj. do odluka o unutra\xc5\xa1njem ure\xc4\x91enju dr\xc5\xbeave koje \xc4\x87e donijeti Ustavotvorna skup\xc5\xa1tina. Nakon dugotrajnog pritiska od stranke Britanaca i Amerikanaca da prihvati svr\xc5\xa1eni \xc4\x8din ili \xc4\x87e sve odlu\xc4\x8diti i bez njega, Petar je 2. o\xc5\xbeujka 1945. imenovao Namjesni\xc4\x8dko vije\xc4\x87e, u kojem je bio i Budisavljevi\xc4\x87. _NEWLINE_Namjesnici su odmah otputovali u Beograd gdje su 5. o\xc5\xbeujka \xc5\xa0uba\xc5\xa1i\xc4\x87 i NKOJ predali ostavke, a namjesnici su istog popodneva mandat za sastav nove vlade povjerili Titu. Nova vlada Demokratske federativne Jugoslavije je 7. o\xc5\xbeujka polo\xc5\xbeila zakletvu pred Namjesni\xc5\xa1tvom (ali samo narodu, a ne i kralju). U ime Budisavljevi\xc4\x87eve SDS u vladu je u\xc5\xa1ao Sava Kosanovi\xc4\x87. _NEWLINE_Namjesni\xc5\xa1tvo je nastavilo postojati kao formalni \xc4\x8duvar kraljevih ovla\xc5\xa1tenja, ali bez realnog utjecaja. Budisavljevi\xc4\x87 se, kao ni drugi \xc4\x8dlanovi namjesni\xc5\xa1tva, nije upletao u politi\xc4\x8dka zbivanja, niti poku\xc5\xa1avao ograni\xc4\x8diti apsolutnu mo\xc4\x87 i teror komunista. (Radeli\xc4\x87, str. 46 i 65) Namjesni\xc5\xa1tvo prestaje postojati odlukom Ustavotvorne skup\xc5\xa1tine 30. studenoga 1945. o ukidanju monarhije._NEWLINE_Napisao memoarsko djelo Stvaranje dr\xc5\xbeave Srba, Hrvata i Slovenaca, 1958.'